Document ID: 32012D0226
Publication Date: 2012-04-23

Title and Content:
SKLEP KOMISIJE
z dne 23. aprila 2012
o drugem sklopu skupnih varnostnih ciljev za železniški sistem
(notificirano pod dokumentarno številko C(2012) 2084)
(Besedilo velja za EGP)
(2012/226/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive 2004/49/ES Evropskega parlamenta in Sveta z dne 29. aprila 2004 o varnosti na železnicah Skupnosti ter o spremembi Direktive Sveta 95/18/ES o izdaji licence prevoznikom v železniškem prometu in Direktive 2001/14/ES o dodeljevanju železniških infrastrukturnih zmogljivosti, naložitvi uporabnin za uporabo železniške infrastrukture in podeljevanju varnostnega spričevala (Direktiva o varnosti na železnici) (1), ter zlasti drugega pododstavka člena 7(3) Direktive,
ob upoštevanju naslednjega:
(1)
Komisija je v skladu z Direktivo 2004/49/ES Evropsko agencijo za železniški promet (v nadaljnjem besedilu: Agencija) pooblastila za pripravo osnutka skupnih varnostnih ciljev (v nadaljnjem besedilu: CST) in s tem povezanega osnutka skupnih varnostnih metod za obdobje od leta 2011 do leta 2015. Agencija je Komisiji predložila priporočilo o drugem sklopu osnutka CST. Ta sklep temelji na priporočilu Agencije.
(2)
V skladu z metodologijo iz Odločbe Komisije 2009/460/ES z dne 5. junija 2009 o sprejetju skupne varnostne metode za oceno doseganja varnostnih ciljev, kot je navedeno v členu 6 Direktive 2004/49/ES Evropskega parlamenta in Sveta (2), ter za pripravo prvega in drugega sklopa CST v skladu z Direktivo 2004/49/ES je treba z nacionalnimi referenčnimi vrednostmi količinsko opredeliti trenutno varnostno učinkovitost železniških sistemov v državah članicah (v nadaljnjem besedilu: NRV). V Odločbi 2009/460/ES je NRV opredeljena kot referenčno merilo, ki za zadevno državo članico določa najvišjo dovoljeno stopnjo kategorije tveganja v železniškem prometu. Vendar če je NRV višja od ustreznega CST, izračunanega po metodologiji, je najvišja dovoljena stopnja tveganja za državo članico ustrezni CST, ki izhaja iz NRV v skladu z metodologijo iz oddelka 2.2 Priloge k Odločbi 2009/460/ES.
(3)
Vrednosti za prvi sklop CST, izračunane na podlagi podatkov iz let 2004 do 2007, so bile določene v Sklepu Komisije 2010/409/EU z dne 19. julija 2010 o skupnih varnostnih ciljih iz člena 7 Direktive 2004/49/ES Evropskega parlamenta in Sveta (3).
(4)
Direktiva 2004/49/ES določa drugi sklop CST, ki naj temeljijo na izkušnjah, pridobljenih iz prvega sklopa skupnih varnostnih ciljev in njihovega izvajanja. Odražati mora vsako prednostno področje, na katerem je treba varnost dodatno izboljšati. Vrednosti za drugi sklop CST so bile izračunane na podlagi podatkov iz let od 2004 do 2009, ki so jih države članice predložile Eurostatu v skladu z Uredbo (ES) št. 91/2003 Evropskega parlamenta in Sveta z dne 16. decembra 2002 o statistiki železniškega prevoza (4). Izračunane so bile po metodologiji iz točk 2.1.1 in 2.3.1 Priloge k Odločbi 2009/460/ES.
(5)
Ker je bil prvi sklop CST objavljen julija 2010, ni bilo dovolj časa za pridobitev dovolj izkušenj za spremembo kategorij tveganja. Zato ostajajo kategorije tveganja enake kot pri prvem sklopu CST. Vendar sta glede na številne nesreče in smrtne žrtve v železniškem prometu dve glavni kategoriji tveganja nepooblaščene osebe na območju železnice (60 % smrtnih žrtev) in uporabniki nivojskih prehodov (29 % smrtnih žrtev).
(6)
Vrednosti za drugi sklop CST pokrivajo železniški sistem Unije kot celoto. Za izračun CST za različne dele železniškega sistema, kot je določeno v točki (e) člena 3 Direktive 2004/49/ES, ni na voljo podatkov. Ta določba opredeljuje CST kot stopnje varnosti, izražene v merilih za sprejemljivost tveganja, ki jih morajo doseči različni deli železniškega sistema (kakor so železniški sistem za konvencionalne hitrosti, železniški sistem za visoke hitrosti, dolgi železniški predori ali proge, ki se uporabljajo samo za tovorni promet) in sistem kot celota. Razvoj CST za te dele železniškega sistema trenutno ni izvedljiv zaradi pomanjkanja usklajenih in zanesljivih podatkov o učinkovitosti varovanja delov železniških sistemov, ki se izvaja v državah članicah. Vendar je ustrezno sprejeti drugi sklop CST.
(7)
Zato je Sklep 2010/409/EU treba nadomestiti s tem sklepom.
(8)
Ukrepi iz tega sklepa so v skladu z mnenjem odbora iz člena 27(1) Direktive 2004/49/ES -
SPREJELA NASLEDNJI SKLEP:
Člen 1
Vsebina in opredelitve pojmov
Ta sklep določa drugi sklop skupnih varnostnih ciljev za železniški sistem v skladu z Direktivo 2004/49/ES in Odločbo 2009/460/ES.
V tem sklepu se uporabljajo opredelitve iz Direktive 2004/49/ES, Uredbe (ES) št. 91/2003 in Odločbe 2009/460/ES.
Člen 2
Nacionalne referenčne vrednosti
Nacionalne referenčne vrednosti za države članice in za različne kategorije tveganja, uporabljene za izračun skupnih varnostnih ciljev, so določene v delu 1 Priloge.
Člen 3
Skupni varnostni cilji
Vrednosti drugega sklopa skupnih varnostnih ciljev za različne kategorije tveganja, ki zajemajo železniški sistem kot celoto, so določene v delu 2 Priloge.
Člen 4
Razveljavitev
Sklep 2010/409/EU se razveljavi.
Člen 5
Naslovniki
Ta sklep je naslovljen na države članice.
V Bruslju, 23. aprila 2012

Classification:
Level 1 Topics: 100154
Level 2 Topics: 100239
100237
100238
Level 3 Topics: 2494
2181
4539
All Topics: 2350
4033
4511
4514